Internasionale Verslag – 20 Mei 2020 - Corona Krisissentrum
Tuis / COVID-19 / Internasionale Verslag – 20 Mei 2020
Internasionale Verslag – 20 Mei 2020
Die Amerikaanse Minister van Finansies, Steven Mnuchin en die President van die Federale Reserwebank, Jerome Powell het gister voor die Amerikaanse Senaat se Komitee vir Banksake getuig oor stappe wat geneem word om die ekonomiese gevolge van die pandemie te beperk. Mnuchin het in sy getuienis gesê dat langdurige inperkings onherstelbare skade aan die Amerikaanse ekonomie kan aanrig wat tot langtermyn werksverliese en 'n stadige ekonomiese herstel kan lei. Mnuchin se boodskap was duidelik dat indien ekonomiese aktiwiteit regoor die VSA nie so gou as moontlik hervat nie, die ekonomiese skade permanent gaan wees. Powell het tydens sy getuienis voorgestel dat Amerikaanse deelstate, munisipaliteite en klein sake-ondernemings verdere finansiële ondersteuning ontvang om werksverliese te probeer beperk. Sowat 13% van die Amerikaanse werksmag werk in verskillende vlakke van regering, veral vir deelstate en plaaslike regerings en groot werksverliese word verwag omdat die inkomste van deelstate en munisipaliteite skerp afgeneem het. Powell sê dat die Federale Reserwebank oorweeg om die skuld van munisipaliteite en deelstate te koop ten einde die skuldlas te verlig en werksverliese te probeer verhoed.
Die onafhanklike Kongresbegrotingskantoor in die VSA het Dinsdag nuwe projeksies vrygestel wat die uitgerekte ekonomiese afswaai in die VSA illustreer. Volgens dié kantoor se verwagtinge sal die ekonomiese afswaai in die tweede kwartaal van 2020 11% beloop met die werkloosheidskoers wat tot 15% gaan styg. Dit is veral die reis- en gasvryheidsbedrywe waar groot werksverliese nog vir 'n tydperk gaan voortduur. Die kantoor verwag dat die ekonomiese herstel in die VSA geleidelik gaan wees en dat die werkloosheidskoers teen die einde van 2020 weer tot 8,6% sal terugsak.
Die wêreld se grootste kleinhandelaar Walmart het gister sy finansiële resultate vir die eerste kwartaal van 2020 bekend gemaak. Dié maatskappy se verkope het met 'n stewige 10% toegeneem soos wat mense na winkels gestroom het om voedsel te koop. Die maatskappy se e-handel het in dieselfde tydperk met 74% toegeneem. Walmart het tydens die eerste kwartaal 'n addisionele 235 000 personeel in die VSA aangestel.
Kwartaallikse styging in verkope by Walmart sedert 2016. Grafika: Wall Street Journal.
Brasilië het Maandag 1179 sterftes weens COVID-19 aangemeld, die meeste nog op een dag. Tot dusver is 18 000 mense in Brasilië weens COVID-19 dood, terwyl 272 000 mense positief vir die virus getoets het. Brasilië het nog net 735 000 toetse uitgevoer wat heelwat minder as ander lande met groot bevolkings soos die VSA (12,6 miljoen) en Rusland (7,3 miljoen) is. Brasilië het nou naas die VSA en Rusland die derde meeste gevalle in die wêreld.
Weens die skerp styging in die gevalle in Brasilië het President Donald Trump van die VSA aangekondig dat sy administrasie nou ook oorweeg om 'n reisverbod na en van Brasilië in te stel. Die reisverbod tussen die VSA en sy buurlande Mexiko en Kanada is gister tot 21 Junie verleng.
Een van die gevolge van die pandemie is dat besoedeling regoor die wêreld afgeneem het. Die vrystelling van kweekhuisgasse in die wêreld het tydens die eerste kwartaal van 2020 met 17% gedaal. Dit is volgens 'n studie wat in die tydskrif Nature Climate Change gepubliseer is. Die grootste rede hiervoor is die skerp afname in lugverkeer. Vir een week in April het die VSA se produksie van koolstofdioksied met 'n derde verlaag, terwyl China sy besoedeling met bykans 'n kwart verminder het.
Nadat Frankryk en Duitsland vroeër hierdie week 'n 500 miljard Euro reddingsplan vir Europese ekonomieë bekend gemaak het, het die vier Noord-Europese lande Oostenryk, Nederland, Swede en Denemarke besluit om 'n alternatief voor te stel. Die voorstel deur Frankryk en Duitsland sal toelaat dat daar vir die eerste keer deur die Europese Kommissie gesamentlike skuld namens alle EU-lidlande aangegaan word. Suid-Europese lande het dié voorstel ondersteun omdat dit lande in die noorde van Europa sal verplig om die las weens die ekonomiese afswaai in die suide te help dra. Die Oostenrykse kanselier, Sebastian Kurz het egter gister gesê dat sy land saam met Nederland, Swede en Denemarke 'n meer fiskaal-verantwoordelike teenvoorstel aan die Europese Kommissie gaan maak. Lande in die noorde van Europa was nog altyd daarteen gekant om 'n skuldlas met lande in die suide te deel.
Terwyl 300 000 mense in Rusland reeds positief vir die koronavirus getoets het, het die VSA gister begin om 200 mediese ventilators aan Rusland beskikbaar te stel. Die VSA het die afgelope tyd daarin geslaag om 'n groot hoeveelheid ventilators te produseer wat dié land toelaat om dit aan verskeie ander lande beskikbaar te stel. Tot dusver is die dodetal weens COVID-19 in Rusland minder as 3000.
Die Vereniging van Duitse Nywerheids- en Handelskamers het gister bekend gemaak dat hulle verwag dat die Duitse ekonomie vanjaar met ten minste 10% gaan krimp. Sowat 75% van ondernemings wat deur dié vereniging gekontak is, verwag 'n afname in produksie. Die vereniging sê dat dit veral 'n afname in uitvoere is, wat kommer wek omdat een uit elke vier werksgeleenthede in Duitsland direk aan uitvoere gekoppel is.
Die leiers van Kenia, Ivoorkus, Sierra Leone, Senegal en Niger het gister in 'n gesamentlike verklaring gesê dat ryk lande Afrika in die steek laat met finansiële ondersteuning en skuldverligting. Volgens dié leiers moet ryk lande meer doen om die koronapandemie in Afrika te help verlig. Die President van Senegal Macky Sall het tydens 'n videokonferensie wat deur die New York Forum Instituut gereël is, gesê dat Afrikalande 'n onreg aangedoen word omdat hulle nie oor die vermoë beskik om sake-ondernemings te ondersteun soos wat ryker lande doen nie. Hy het gevra dat ryker lande groter finansiële steun aan Afrika gee en dat die skuldlas van Afrikalande verlig word.